**Tájékoztató az ösztöntő hatás vizsgálatáról az általános csoportmentességi rendelet alatt**

Az Európai Bizottság Versenypolitikai Főigazgatósága (továbbiakban: Bizottság) 2011. szeptember 20-án kelt levelében az alábbiakra hívta fel a tagállamok figyelmét.

A Bizottság az általános csoportmentességi rendelet[[1]](#footnote-1) (továbbiakban: rendelet)  keretében nyújtott állami támogatások utólagos ellenőrzése során megállapította, hogy az egyes tagállamok a nagyvállalkozások esetében eltérően értelmezik a rendelet (29) preambulum-bekezdésben és a 8. cikkének (3) bekezdésében foglalt, az ösztönző hatás fennállására vonatkozó feltételeket.

*(29) preambulum-bekezdés; az ösztönző hatást igazoló, a támogatott projekt vagy tevékenység támogatás melletti, és támogatás nélküli életképességének hiteles elemzését elkészítette.*

*8. cikk (3) bekezdés: a projekttel kapcsolatos munkálatok vagy tevékenységek megkezdése előtt a kedvezményezett támogatás iránti kérelmet nyújtott be és tekintettel a 8. cikk (4)-(5) bekezdésére az alábbi kritériumok legalább egyike a támogatás következtében teljesül:*

1. *lényegesen megnövekedett a projekt/tevékenység mérete;*
2. *lényegesen kiszélesedett a projekt/tevékenység köre;*
3. *lényegesen nőtt a kedvezményezett által a projektre/tevékenységre fordított teljes összeg;*
4. *lényegesen nőtt az érintett projekt/tevékenység végrehajtási üteme;*
5. *a regionális beruházási támogatás esetében a támogatás hiányában nem került volna sor a beruházási projekt végrehajtására az érintett támogatott térségben.*

A Bizottság felhívja a tagállamok figyelmét, hogy az adott támogatás odaítélését megelőzően szigorúan ellenőrizniük kell az ösztönző hatás meglétét,azaz nem elegendő az egyszerű kedvezményezetti nyilatkozat arról, hogy a támogatás a fenti feltételek valamelyikét teljesíti.

A Bizottság ennek megfelelően elvárja a tagállami hatóságoktól, hogy **az ösztönző hatás** 8. cikk (3) bekezdése szerinti **vizsgálata során** legalább **az alábbiakról bizonyosodjon meg**:

1. a **kedvezményezett belső dokumentumban elemezte a támogatott projekt támogatott projekt vagy tevékenység támogatás melletti és támogatás nélküli életképességét**, valamint
2. **a kedvezményezett benyújtotta** az 1. pontban említett hiteles elemzést tartalmazó és az **ösztönző hatást alátámasztó belső dokumentumot**.

A rendelet 8. cikk (4)-(5) bekezdése a 8. cikk (3) bekezdéstől eltérő feltételeket határoz meg az egyes automatikus adóintézkedések, a fogyatékkal élő munkavállalók foglalkoztatása többletköltségeinek ellentételezéséhez nyújtott támogatás, a hátrányos helyzetű munkavállalók foglalkoztatásához bérköltségek formájában nyújtott támogatás, a környezeti adók csökkentése és a kockázati tőke formájában nyújtott támogatások tekintetében. Ezekre az esetekre a fenti feltételeket nem kell alkalmazni.

Felhívjuk a figyelmet, hogy a Bizottság a jövőben is ellenőrizheti a rendelet alapján nyújtott állami támogatási intézkedéseket, ezen belül az ösztönző hatás bizonyítására vonatkozó – a Bizottság fenti értelmezése szerinti - rendelkezések betartását.

Budapest, 2011. október 17.

 Támogatásokat Vizsgáló Iroda

1. a Szerződés 87. és 88. cikke alkalmazásában a támogatások bizonyos fajtáinak a közös piaccal összeegyeztethetőnek nyilvánításáról (általános csoportmentességi rendelet) szóló 800/2008/EK Bizottsági rendelet, HL L 214., 2008.8.9. [↑](#footnote-ref-1)